b'\n_START_ARTICLE_\nMilena Kosec\n_START_SECTION_\n\xc5\xbdivljenje\n_START_PARAGRAPH_\nMilena Kosec je leta 1974 diplomirala iz tehni\xc5\xa1ke matematike na Fakulteti za naravoslovje in tehnologijo Univerze v Ljubljani. V sedemdesetih je kariero na\xc4\x8drtovalke ra\xc4\x8dunalni\xc5\xa1kih aplikacij za\xc4\x8dela na Republi\xc5\xa1kem ra\xc4\x8dunskem centru na Institutu "Jo\xc5\xbeef Stefan" in jo ob za\xc4\x8detku novega tiso\xc4\x8dletja sklenila z upokojitvijo na Telekomu Slovenije. Ves \xc4\x8das je sledila razvoju nove tehnologije in na\xc4\x8drtovala njeno prakti\xc4\x8dno uporabo v dru\xc5\xbebenem okolju. Na\xc4\x8drtala in uspe\xc5\xa1no realizirala je prvo interaktivno, on-line aplikacijo z uporabo \xc4\x8drtne kode v Sloveniji: Evidenca krvodajalcev in odvzete krvi. _NEWLINE_Vzporedno z osnovnim poklicem se je udejstvovala tudi na umetni\xc5\xa1kem podro\xc4\x8dju \xe2\x80\x93 predvsem likovnem. Leta 1988 je odprla galerijo Vila Katarina. Sama jo je ozna\xc4\x8dila kot \xe2\x80\x9ene-strokovno, ne-profitno in ne-institucionalno galerijo." Skupaj s kolegi z likovnega podro\xc4\x8dja je prirejala razli\xc4\x8dne dogodke, ki so jih ob\xc4\x8dasno izvajali tudi v javnem prostoru. S skupinsko razstavo Svetlobni kipi v vrtu je leta 1998 uradno zaklju\xc4\x8dila svojo galerijsko dejavnost. Vseeno je sledilo \xc5\xa1e nekaj razstav.\n_START_SECTION_\nUmetni\xc5\xa1ko delo\n_START_PARAGRAPH_\nLeta 1992 je oblikovala prvi umetni\xc5\xa1ki projekt Dr\xc5\xbeavica Pti\xc4\x8djestra\xc5\xa1ilna, v okviru katerega je do leta 2000 izvedla ve\xc4\x8d razli\xc4\x8dnih akcij v javnem prostoru Ljubljane. V svojih delih tematiziranja pomena umetnosti za posameznika in pomen le-te v odnosu do dru\xc5\xbebe. Projekti Minulo delo, razprodaja", Kupec dolo\xc4\x8di ceno", Osebni pogovor in Darila obravnavajo spremijanje pomena in vrednosti \xc4\x8dlove\xc5\xa1kega dela in preobremenjenost z materialnim._NEWLINE_Milena Kosec je dru\xc5\xbebeno kriti\xc4\x8dna in tudi samokriti\xc4\x8dna do svojega ustvarjanja. Z izrazi:\xc2\xa0\xc2\xbbdiletantka\xc2\xab,\xc2\xa0\xc2\xbbprofesionalna umetnica\xc2\xab\xc2\xa0in\xc2\xa0\xc2\xbbkarierna sodobna umetnica\xc2\xab\xc2\xa0je bele\xc5\xbeila razvojne faze svojega odnosa do institucije umetnosti. Z razstavo Odprtje Dr\xc5\xbeavi\xc4\x8dinih arhivov v MGLC in z izdajo zbirke publikacij Dr\xc5\xbeavica Pti\xc4\x8djestra\xc5\xa1ilna v sliki in besedi je leta 2007 zaklju\xc4\x8dila z materialno produkcijo. Po tem dogodku se je umetnica odrekla tudi dokumentiranju in postprodukciji svojih del razen na spleti\xc5\xa1\xc4\x8du. Njena najpoznej\xc5\xa1a faza ustvarjanja se je zo\xc5\xbeila na naslednje prvine:\xc2\xa0\xc2\xbbosebni odnos, nematerialnost, enkratnost in naklju\xc4\x8dnost\xc2\xab. Tak je tudi projekt Naklju\xc4\x8dni osebni pogovori. Svojo zadnjo fazo ustvarjanja, kjer sama ne proizvede ni\xc4\x8desar materialnega, je ozna\xc4\x8dila s terminom ANTIprodukcija. S 1. januarjem 2018 se je umetni\xc5\xa1ko upokojila in postala upokojena karierna sodobna umetnica.'